FI Euroopan unionin virallinen lehti C 251/28

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2017/C 251/09)

Euroopan komissio on hyväksynyt tämän vähäistä muutosta koskevan hakemuksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”AIL FUMÉ D’ARLEUX”

EU-nro: PGI–FR–0820–AM01 – 11.4.2017

SAN ( ) SMM ( X ) APT ( )

1. Hakijaryhmä ja oikeutettu etu

Nimi : Groupement des Producteurs d’Ail fumé d’Arleux Osoite : Mairie d’Arleux Place du Général De Gaulle 59 151 Arleux FRANCE Sähköposti : mairie@arleux.com Kokoonpano : Ryhmä koostuu Ail fumé d’Arleux’n tuottajista. Sen vuoksi sillä on oikeus esittää muutospyyntö.

2. Jäsenvaltio tai kolmas maa

Ranska

3. Eritelmän kohta, jota / kohdat, joita muutos koskee

— ☐ Tuotteen kuvaus — ☒ Alkuperätodisteet — ☒ Tuotantomenetelmä — ☐ Yhteys maantieteelliseen alkuperään — ☒ Merkinnät — ☒ Muut: tuotteen kuvaus, yhteystietojen ajantasaistaminen, syy-yhteys, valvontaelin, kansalliset vaatimukset

4. Muutoksen/muutosten tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos/muutokset

Kohta ”Alkuperätodisteet”

Kohtaan lisätään kappale, jossa todetaan, että kaikkien SMM-tuotteen valmistukseen osallistuvien toimijoiden ”on ilmoittauduttava ryhmälle saadakseen valtuutuksen toimintaansa ennen sen aloittamista”.

Tämä määräys, jota jo sovelletaan, tehostaa tuotteen jäljitettävyyttä.

Kohta ”Tuotantomenetelmän kuvaus”

— Istutus:

Virke ”Istutusta varten on ostettava CE-laatumerkinnällä varustettuja taimia (joita valvotaan EU:n säännösten mukaisesti) tai varmennettuja taimia siten, että niiden osuus on vähintään 25 prosenttia.” korvataan seuraavalla virkkeellä:

”Istutusta varten on ostettava CE-laatumerkinnällä varustettuja taimia (joita valvotaan EU:n säännösten mukaisesti) tai varmennettuja taimia.”

Lisäksi seuraava virke poistetaan: ”Ryhmän tavoitteena on suosia Gayant-lajiketta sen pitkän säilyvyysajan vuoksi, mutta koska Gayant-lajikkeen varmennettu taimituotanto ei nykyisin riitä täyttämään kaikkia tarpeita, varmennettujen taimien käyttöasteeksi on vahvistettu vähintään 25 prosenttia.”

Muutosten tarkoituksena on poistaa velvollisuus, jonka mukaan varmennettujen taimien osuuden on oltava vähintään 25 prosenttia. Varmennettujen taimien vähimmäisosuus vahvistettiin voimassa olevassa tuote-eritelmässä siksi, että ryhmä halusi laajentaa paikallisen Gayant-lajikkeen varmennettuihin taimiin perustuvaa tuotantoa. On käynyt ilmi, ettei Gayantin ja muiden varmennettujen taimien tuotanto ole kasvanut niin paljon, että 25 prosentiksi vahvistettu taso voitaisiin saavuttaa jatkuvasti. Tuottajien on siis voitava ostaa ja käyttää CE-laatumerkinnällä varustettuja tai varmennettuja taimia, tai heidän on voitava tuottaa niitä itse edellisenä vuonna ostamistaan CE-laatumerkinnällä varustetuista tai varmennetuista taimista.

Tämä määräys ei aseta kyseenalaiseksi tuotteen kuvausta eikä yhteyttä maantieteelliseen alueeseen, sillä CE-merkinnällä varustettujen tuotteiden laatu vastaa nykyisin varmennettujen taimien laatua.

Lause ”Yhdistelmäsipulin erottamisen ja istutuksen välillä saa kulua enintään kahdeksan päivää.” korvataan lauseella ”yhdistelmäsipulin erottamisen ja istutuksen välillä saa kulua enintään 15 päivää.”.

Muutos on perustelu siksi, että voidaan ottaa huomioon toisinaan epäsuotuisat sääolot, jotka voivat viivästyttää istutusta varten tehtävää maanmuokkausta. Ajan pidentämisen ansiosta istutus voidaan siis suorittaa suotuisimpana ajankohtana.

— Kasvien kasvuvaihe:

Lause ”Korjuuta edeltävien kolmen viikon aikana kasveja ei enää käsitellä.” poistetaan, sillä säännösten mukaan 14 päivää on riittävä aika sen takaamiseksi, että varret ovat sadonkorjuuta ennen samassa tilassa kuin jos käsittely lopetetaan kolme viikkoa ennen korjuuta. Vaikka kasveja ei yleensä enää käsitellä kolme viikkoa ennen korjuuta, käsittely saattaa osoittautua sääolojen vuoksi tarpeelliseksi ruostesienen tai jonkin muun sienitaudin välttämiseksi.

Lause ”Kasvinsuojeluruisku tarkastetaan kolmen vuoden välein” poistetaan, sillä tämä velvollisuus sisältyy yleiseen lainsäädäntöön.

Kohta ”Merkinnät”

Velvollisuus sisällyttää merkintöihin SMM:n nimi ja Euroopan unionin logo poistetaan, sillä se sisältyy nykyisin yleiseen lainsäädäntöön.

Yhtenäiseen asiakirjaan tehdään vastaavat muutokset.

Kohta ”Muut”

— Tuote-eritelmään tehtävät korjaukset:

Poistetaan epätarkoituksenmukaisia tai tarpeettomia sanoja (kuten ”ihmisen” ilmaisusta ”ihmisen [taitotieto]”, ”perinteinen” ilmaisusta ”perinteinen valkosipuli”), siirretään tuotteen tarjontamuotoja koskeva taulukko tai, syy-yhteyttä koskevassa osassa, kappaleita toiseen kohtaan sekä poistetaan kohtien otsikoita. Poistetaan julkaisuluettelo ja liitteet, joissa ei ole velvoittavia määräyksiä.

Näiden muutosten tarkoituksena on yhtenäistää tuote-eritelmän tekstiä erityisesti yhtenäisen asiakirjan kanssa. Niillä ei ole vaikutusta tuotteeseen eikä syy-yhteyteen.

— Jäsenvaltion toimivaltainen viranomainen:

Institut national de la qualité et de l’originen (INAO) yhteystiedot lisätään jäsenvaltion toimivaltaista viranomaista koskevaan kohtaan asetuksen (EU) N:o 1151/2012 mukaisesti.

— Valvontaelin:

Valvontaelimen yhteystiedot korvataan valvonnan alalla toimivaltaisen viranomaisen yhteystiedoilla. Tämän muutoksen tarkoituksena on välttää se, että tuote-eritelmää pitää muuttaa valvontaelimen vaihtuessa.

6. Päivitetty tuote-eritelmä (vain SAN ja SMM)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

YHTENÄINEN ASIAKIRJA

”AIL FUMÉ D’ARLEUX”

EU-nro: PGI–FR–0820–AM01 – 11.4.2017

SAN ( ) SMM ( X )

1. Nimi tai nimet

”Ail fumé d’Arleux”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Ail fumé d’Arleux” on pitkään säilyvä valkosipuli. Säilyvyyden takaa perinteinen ihmisten edelleen taitama menetelmä, jonka mukaisesti valkosipuli letitetään ja savustetaan alueelta saatavassa turpeessa ja/tai ruskohiilessä, olkisilpussa tai sahanpurussa.

”Ail fumé d’Arleux” tuotetaan punertavasta kevätvalkosipulista (Allium sativum, Liliaceae). Se kuuluu lajikeryhmään II ja on tyyppiä ”Ail du Nord”. Sen ominaispiirteitä ovat pitkä lepokausi, keskikokoiset sipulit, kukkavarren puuttuminen ja sopeutuminen Nord-Pas-de-Calais’n alueen ilmastollisiin ja historiallisiin oloihin. Kukkavarren puuttuminen mahdollistaa letityksen tyypilliseen muotoon, ja myös naatit ovat letitykseen riittävän taipuisat. Käytetyt lajikkeet ovat Ail du Nord, Gayant ja Arno. Uusia lajikkeita voidaan ottaa käyttöön edellyttäen, että ne täyttävät ennalta määrätyt kriteerit. Lajikeluettelo toimitetaan aina siihen tehtyjen muutosten jälkeen tuottajille sekä toimivaltaisille valvontaelimille ja -viranomaisille. Korjattaessa sipuli on keskikokoinen (läpimitta vaihtelee 40 mm:stä 80 mm:iin tarjontamuodosta riippuen) ja väriltään valkoinen. Kynsien ulkokalvo on voimakkaan vaaleanpunertava.

”Ail fumé d’Arleux” -valkosipulin perinteinen tarjontamuoto ovat letit, joissa on 10–90, joskus jopa 120 sipulia. Letissä voi olla myös vain kolme sipulia. Sipulit kuivataan naatteineen joko pellolla tai koneellisella ilmanvaihdolla varustetussa tilassa. Tämä mahdollistaa niiden letityksen. Valkosipuli letitetään käsin, aivan kuten hiuspalmikko.

Letityksen jälkeen valkosipuleita savustetaan savustamossa vähintään seitsemän päivän ajan. Savustus muuttaa sipulin väriä käytetyistä materiaaleista riippuen. Väriskaala on hennon ruskeanpunaisesta tummanruskeaan. Valkosipuliletit voidaan pakata verkkoon ennen markkinoille saattamista.

”Ail fumé d’Arleux” -valkosipulin tyypillisiä piirteitä ovat

— miellyttävä savun tuoksu

— valkosipuliletin yhtenäinen väri; värin voimakkuus hyväksytään vertaamalla sitä vahvistettuihin viiteväreihin.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki viljely-, letitys- ja savustusvaiheet tapahtuvat yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Valkosipuli voidaan pakata savustuksen jälkeen verkkoon. Pakkaaminen on suoritettava yksilöidyllä maantieteellisellä alueella, jotta tuotteen käsittely saataisiin mahdollisimman vähäiseksi. ”Ail fumé d’Arleux” -valkosipuli on näet herkästi vahingoittuva tuote (savustaminen haurastuttaa sipulin ulkokalvoja ja varsia ja tekee ne murtuviksi), ja sen vuoksi käsittelyä ja kuljetusta on rajoitettava. Pakkaaminen yksilöidyllä maantieteellisellä alueella takaa sen, että valkosipulit ja letit säilyvät fyysisesti eheinä.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Lakisääteisten vaatimusten lisäksi pakkausmerkinnöissä on aina ilmoitettava erän numero, joka mahdollistaa tuotteen jäljitettävyyden.

4. Maantieteellisen alueen tarkka rajaus

Yksilöity maantieteellinen alue muodostuu 35 kunnasta departementissa Nord ja 27 kunnasta departementissa Pas-de-Calais.

Nordin departementti:

Arleux, Aubencheul-au-Bac, Aubigny-au-Bac, Bruille-lez-Marchiennes, Brunemont, Bugnicourt, Cantin, Courchelettes, Cuincy, Dechy, Écaillon, Erchin, Esquerchin, Estrées, Fechain, Férin, Flers-en-Escrebieux, Fressain, Fressies, Goeulzin, Guesnain, Hamel, Haynecourt, Hem-Lenglet, Lambres-lez-Douai, Lauwin Planque, Lécluse, Lewarde, Loffre, Marcq-en-Ostrevant, Marquette-en-Ostrevant, Masny, Monchecourt, Roucourt, Villers-au-Tertre.

Pas-de-Calais’n departementti:

Baralle, Bellonne, Brebières, Buissy, Cagnicourt, Corbehem, Dury, Écourt-Saint-Quentin, Épinoy, Gouy-sous-Bellone, Hendecourt-lès-Cagnicourt, Marquion, Noyelle-sous-Bellone, Oisy-le-Verger, Palluel, Quiéry-la-Motte, Recourt, Riencourt-lès-Cagnicourt, Rumaucourt, Sailly-en-Ostrevent, Sains-lès-Marquion, Sauchy-Cauchy, Sauchy-Lestrée, Saudemont, Tortequesne, Villers-lès-Cagnicourt, Vitry-en-Artois.

5. Yhteys maantieteelliseen alueeseen

Maantieteellisen alueen erityisyys

Cambrésis’n alueen tyypillisimmät maalajit ovat syntyneet erilaisista lähtöaineksista kuten lössiksi kerrostuneesta hiesusta, tertiäärikauden savista ja vähäisemmässä määrin tertiäärikauden muodostumiin, liituun ja jokilietteeseen perustuvista hiekkavaltaisista aineksista.

”Ail fumé d’Arleux” -valkosipulia viljellään yksilöidyllä maantieteellisellä alueella pelloilla, joiden maalaji vaihtelee hieta- ja hiesutyypin maista hietaa, hiesua ja savea sisältäviin maihin, joissa savea on enintään 30 prosenttia.

Yksilöidyllä maantieteellisellä alueella on lauhkea ilmasto ja lämpötilat ovat jokseenkin samat vuodesta toiseen. Alimmilla lämpötilan arvoilla sää on leuto (vain vähän päiviä, joina lämpötila on alle 0 °C), ja korkeimmillaan lämpötila on harvoin yli 30 °C. Yö- ja päivälämpötilojen välinen ero on pieni.

Sademäärä jakautuu tasaisesti koko vuodelle, ja vuoden kokonaissademäärä on keskimäärin 650 mm (viimeisten 30 vuoden keskiarvo).

Arleux sijaitsee laaksossa, jota ympäröivät niityt, joet ja suot.

Senséen laakso on ”pitkä vihreä kaistale” kahden paljaan tasangon välillä. Nämä tasangot ovat Douaisis ja Cambrésis.

Senséehen laskee sivujokia, joihin kuuluvat Agache ja Hirondelle; se virtaa soiden ja lampien halki ja laskee lopulta Canal du Nordiin.

Senséen laakson suot levittäytyvät lähes 800 hehtaarin alalle, jolle on kerrostunut lietettä ja turvetta.

Laaksossa aikoinaan yleiset myllyt ja kanavasulut ovat pitäneet soiden vedenpinnan korkealla, ja lammet puolestaan ovat syntyneet, kun turvetta nostettiin polttoaineeksi ennen hiilen yleistymistä.

Tuotteen erityisyys

Tuotteen erityisyys perustuu savustusta koskevaan taitotietoon sekä laatuun, jonka kannalta määrääviä tekijöitä ovat savustus ja tyypillinen tarjontamuoto (valkosipuliletit). Tuotteen pitkäaikainen hyvä maine on säilynyt aina näihin päiviin saakka.

Savustus suoritetaan perinteisesti käyttämällä polttoaineena turpeen, sahanpurun ja olkisilpun seosta. Nykyisin seokseen lisätään ruskohiiltä, jolla on samat palamisominaisuudet kuin turpeella, sillä turvetta ei voida enää nostaa soista kestävästi. Valkosipulin viljelyn kehittyminen Arleux’n alueella perustui turpeen saatavuuteen ja savustusmenetelmään, minkä ansiosta Arleux’sta muodostui alue, jolla valkosipuli savustetaan perinteisellä tavalla.

Savustuksen ansiosta ”Ail fumé d’Arleux” -valkosipulin koko letillä on yhtenäinen väri, joka voi vaihdella hennon ruskeanpunaisesta tumman ruskeaan, ja miellyttävä savun tuoksu. Savustuksen ansiosta myös säilyvyys paranee. ”Ail du Nord” -tyypin lajikkeilta puuttuu kukkavarsi, minkä ansiosta sipulit voidaan yhdistää letiksi. Alun perin lettiä käytettiin, jotta valkosipulit saatiin ripustettua savustamoon, ja lisäksi tarkoituksena oli helpottaa niiden pitämistä kaupan. Nykyään tätä tarjontamuotoa pidetään arvossa käytännöllisistä ja esteettisistä syistä.

Valkosipulin tuotantoa koskeva ensimmäinen maininta departementin tuotantotilastoissa on vuodelta 1804. Tuote palkittiin 1800-luvulla useita kertoja maatalousalan kilpailuissa ja markkinoilla. Viljely laajeni edelleen 1900-luvulla ja talonpojat tekivät tuotetta tunnetuksi myymällä sitä ovelta ovelle. Näin maineikas ”Ail fumé d’Arleux” levisi tuotantoalueensa ulkopuolelle.

Nykyisin Arleux’n valkosipulimarkkinat ovat suuri tapahtuma, joka vahvistaa tuotteen mainetta. Näiden ensi kerran vuonna 1962 pidettyjen markkinoiden kävijämäärä on viime vuosina jatkuvasti kasvanut, ja markkinat parantavat tuotteen tunnettuutta lehdistössä ja markkinavieraiden keskuudessa.

Syy-yhteys

Alueella, jolla maaperä- ja ilmasto-olot ovat suotuisat valkosipulin viljelylle (vähäkiviset kevyet vähämultaiset maat, jotka kuivuvat ja lämpiävät helposti, sekä leuto ilmasto, jossa lämpötilaerot ovat pienet ja sademäärä jakautuu tasaisesti koko vuodelle), turpeen esiintyminen on ollut lähtökohtana valkosipulin savustamiselle.

Turvetta käytettiin lämmitykseen, mutta nopeasti sitä alettiin käyttää myös valkosipulin savustamiseen. Yksilöidyn maantieteellisen alueen ilmasto ei itse asiassa mahdollistaisi valkosipulin kuivausta tyydyttävässä määrin. Savustuksen avulla valkosipulit saadaan kuiviksi ja samalla säilyviksi, kun homeiden kehittyminen estyy. Lisäksi savustus antaa valkosipulille punertavan värin ja sen ominaisen tuoksun. Valkosipulin viljelijät käyttävät savustukseen muitakin materiaaleja, jotka myös ovat alueelle tyypillisiä.

Valkosipulien letityksen tarkoituksena on koota sipulit yhteen ja näin helpottaa niiden ripustamista savustamoon. Nämä kaksi seikkaa liittyvät kiinteästi toisiinsa, niistä muodostuu ”Ail fumé d’Arleux” -valkosipulia koskeva taitotieto. Työhevosen saavuttua (maanmuokkaus) ja vielä selvemmin koneellistumisen vaikutuksesta valkosipulin viljely suoalueilla kävi mahdottomaksi. Näin viljely levisi yhä kauemmas turvesoista.

Olkisilppua otetaan talteen puitaessa viljaa tiloilla, jotka käyttävät vanhoja puimakoneita. Nämä tilat kuitenkin hupenevat koko ajan, ja ne puivat vain pieniä aloja. Nykyisin on vain vähän tiloja, jotka voivat vielä toimittaa olkea valkosipulin viljelijöille, sillä nykyaikaiset koneet pudottavat oljen takaisin maahan sadonkorjuun yhteydessä. Monet näistä perinteisistä tiloista sijaitsevat Béthunois’ssa. Ne tuottavat olkea valtion hevossiittolalle tai Pariisin seudun (Vincennes, Chantilly) suurille kilpatalleille, jotka tarvitsevat erikoislaatuista olkea hevosilleen. Sahanpurun osalta tuottajat suosivat alueen sisäisiä toimituksia. Nord-Pas-de-Calais’ssa metsä koostuu pääasiassa lehtipuista (93 %), ja etenkin tammea, pyökkiä ja saarnea on runsaasti. Niistä saadaan polttopuuta, joka soveltuu hyvin valkosipulin savustukseen.

Tällä tavoin ”Ail fumé d’Arleux” -valkosipulin tuottajat ovat pystyneet luomaan tuotteelleen kiistattoman maineen toisaalta valkosipulin letityksen ansiosta ja toisaalta käyttämällä erityistä savustusmenetelmää (perustui alun perin turpeeseen, johon nyttemmin yhdistetään yhtä tai useampaa muuta polttoainetta). Nyt tästä maineesta on todisteena valkosipulimarkkinoiden suosio.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-e9d4946c-169e-4eda-84af-bfe12271b428/telechargement

(1) EUVL L 179, 19.6.2014, s. 17.

(2) EUVL L 343, 14.12.2012, s. 1.